पणजी ः गोंयचे फांकीवंत चित्रकार मारियो मिरांडा हांच्या जिवीत आनी कार्याचेर एक विशेश माहितीपट गोंय दूरदर्शनान तयार केला. ताचें प्रसारण आयतारा, 17 जुलयाक सांजवेळा पांच जावन पांच मिणटांचेर जातलें. पणजी दूरदर्शनान काणयो आनी माहितीपट अशी एक माळ सुरू केल्या, ताचोच हो एक भाग.
 मारियो मिरांडा हे आंतरराष्ट्रीय नामनेचे रेखाचित्रकार. तांच्या चित्रांत गोंयचें यथार्थ दर्शन घडटा. गोंयचें खरें स्वरूप, जीण, संस्कृती, चालचलणूक, भेस हांची झलक तांच्या चित्रांनी दिसता. तांच्या दाटायेन भरिल्ल्या रेशांनी एक अप्रूप सौंदर्याकृती घडिल्ली दिसता.
 ह्या माहितीपटाचें संशोधन संहिता ऑस्कर दि नोरोन्हा हांची आसा. उदय कामत हे निर्माते आनी सावियो दि नोरोन्हा हे प्रकल्प संयोजक आसात. एलरीक फर्न्स हांचें कथन आसा. रूना तावोरा अगरवाल हांणी निवेदन केलां.
 आर. कन्नन, टी. लोकेश, राजेश कारेकार आनी नॉर्मन फर्नांडीस हांचें कॅमेरा चित्रीकरण आसा. यू ट्युबाचेर सांजवेळा स वरां सावन हो माहितीपट पळोवंक मेळटलो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 